
PËR VLERËSIMIN E VEPRIMTARISË SË AUTORITETIT TË MEDIAVE AUDIOVIZIVE PËR VITIN 2021

Kuvendi i Shqipërisë, 
 Duke njohur AMA-n si një institucion të pavarur dhe autoritet rregullator në fushën e shërbimeve të transmetimeve audio dhe audiovizive dhe shërbimeve të tjera mbështetëse në territorin e Republikës së Shqipërisë;  
Duke theksuar se reagimi i OSHMA-ve edhe gjatë vitit 2021 ka vijuar të jetë i menjëhershëm dhe efikas në zbatim të kërkesave ligjore për rastin e pandemisë së COVID-19, duke përcjellë disa herë në ditë mesazhet e përgatitura nga Ministria e Shëndetësisë dhe Mbrojtjes Sociale; 
Duke theksuar faktin se prej muajit mars 2021 AMA e ka ushtruar aktivitetin administrativ vetëm me 4 anëtarë, situatë e cila krijoi një ngërç në punën e saj për shkak të pamundësisë për miratimin e vendimeve, të cilat kërkojnë shumicë të cilësuar (5 vota); 
Duke theksuar gjithashtu se pandemia globale COVID-19 ka ndikuar në performancën e OSHMA-ve duke dhënë efekte në strukturën dhe katalogun e përmbajtjeve të emetuara, në burimet njerëzore të angazhuara, në treguesit ekonomikë dhe financiarë, ku u reduktuan ndjeshëm të ardhurat nga reklamat, promocioni etj.,
Kuvendi i Shqipërisë shqyrtoi veprimtarinë e AMA-s për vitin 2021 dhe vlerëson:
Autoritetin e Mediave Audiovizive, e cila për herë të parë që nga themelimi, 21 vjet më parë, u angazhua në monitorimin e mbulimit medietik nga OSHMA-të të fushatës elektorale për zgjedhjet e përgjithshme parlamentare të datës 25 prill 2021. Raportet e AMA-s nuk patën asnjë kundërshtim të gjetjeve prej operatorëve audio dhe audiovizivë e në të njëjtën kohë shërbyen si burim reference për raportet e monitoruesve vendas dhe ndërkombëtarë.
Punën e bërë gjatë pandemisë së COVID-19 për nxitjen dhe ndërgjegjësimin e OSHMA-ve, që të ishin bashkëpunuese me autoritetin shëndetësor publik në transmetimin e mesazheve informuese për qytetarët dhe institucionet, të nevojshme për parandalimin e përhapjes së koronavirusit, për njohjen me masat dhe protokollet e mbrojtjes dhe kurimit të rasteve të infektimit.
Punën e bërë për nënshkrimin e memorandumit të bashkëpunimit me AKEP-in, i cili ndër të tjera përcakton bashkëpunim në çështje me rëndësi, si: lufta kundër paligjshmërisë në transmetimet audiovizive, lirimi i brezit 700 MHz (brezi DD2), ndjekja në vijueshmëri të problemeve me interferencat etj.
Punën e bërë nga Këshilli i Ankesave, i cili ka shqyrtuar 300 ankesa (kundrejt 123 ankesave në vitin 2020 dhe 90 në vitin 2019); rritja e numrit të ankesave që nga krijimi i tij në vitin 2016 tregon problematikat me të cilat përballet ky sektor.  
Punën e bërë në procesin e monitorimit të përmbajtjeve audiovizive të transmetuara, me fokus të veçantë reklamat për medikamentet, emisionet për shëndetin, duke iu përgjigjur interesit për mbrojtjen e qytetarëve nga abuzimet me transmetimet për këtë temë, si dhe mbrojtjen e fëmijëve nga përmbajtjet e papërshtatshme.
Punën e bërë për nxitjen dhe mbështetjen e politikave për rregullimin e mjedisit medietik, edukimin e gazetarëve të rinj, si dhe bashkëpunimin me grupet e interesit në fushën e medies.
Kuvendi i Shqipërisë për vitin 2022 rekomandon që AMA të angazhohet veçanërisht në këto aspekte të veprimtarisë së saj: 
1. Menjëherë pas finalizimit të procesit të lirimit të brezit DD2 në fund të qershorit 2022, të fillojë nga puna me procesin e rishikimit të tarifave për t’i dhënë zgjidhje problemit të tarifave të mbështetjes në rrjetin numerik të RTSH-së nga operatorët lokalë, duke pasur parasysh edhe rëndësinë që ka në funksion të interesit publik vijueshmëria e transmetimeve televizive të televizioneve lokale, të cilat janë thelbësore për zhvillimin e demokracisë dhe përfaqësimin e komuniteteve të ndryshme në sferën publike të një vendi.
2. Gjatë punës për rishikimin e Kodit të Transmetimit të bashkëpunojë me të gjithë aktorët dhe faktorët përkatës, përfshi edhe organizatat ndërkombëtare, si: OSBE, KE etj., për të bërë të mundur që Kodi i ri i Transmetimit të jetë sa më në koherencë me sfidat dhe zhvillimet në fushën e medies, duke i kushtuar një rëndësi të veçantë mbrojtjes së fëmijëve përmes parandalimit të promovimit në emisione apo programe audiovizive të fenomenit të bullizmit, abuzimit seksual, dhunës fizike e verbale etj.
3. Të propozojë ndryshimet e nevojshme për përmirësimin e legjislacionit për reklamat publike në përputhje me standardet ndërkombëtare.
4. Duke qenë se, siç theksohet edhe në raportprogresin e fundit të KE-së, transparenca e financimit të medies mbetet një objektiv kyç për të përmirësuar lirinë e medies në vend, AMA një ndër objektivat kryesore të punës së saj të ketë forcimin e mbikëqyrjes lidhur me çështjet e pronësisë dhe kontrollit të OSHMA-ve. 
5. Si një institucion me ekspertizën e duhur teknike të japë kontributin e saj gjatë fazës së rishikimit në Kuvend të ndryshimeve ligjore të ligjit nr. 97/2013, “Për mediat audiovizive në Republikën e Shqipërisë”, të ndryshuar, si për sa i takon krijimit të një kuadri rregullator për mediet online, si një realitet i ri në industrinë medietike, ashtu edhe të adresimit të opinionit të Komisionit të Venecies, për të bërë të mundur që këto ndryshime të jenë në përputhje me standardet ndërkombëtare dhe parimet e lirisë së medies. 
6. Të koordinojë punën edhe me institucionet e tjera që duhet të kontribuojnë për të bërë të mundur transpozimin e pjesshëm brenda vitit 2022 të Direktivës së BE-së 2010/13/BE “Për koordinimin e disa dispozitave të parashikuara me ligj, rregullore apo akte administrative në shtetet anëtare lidhur me ofrimin e shërbimit të transmetimeve me zë dhe figurë”, për mbrojtjen e fëmijëve, reklamën, juridiksionin, aksesueshmërinë e personit me aftësi të kufizuara etj.
7. Në bashkëpunim me AKEP-in, OSHEE-në dhe Shoqatën e Transmetuesve Radiotelevizivë Kabllorë dhe Valorë të punojë për gjetjen e rrugëzgjidhjeve lidhur me problematikën e heqjes nga shtyllat elektrike të kabllove të operatorëve kabllorë.
8. Të vijojë të ndjekë çdo ankesë të qytetarëve apo grupeve të interesit, duke i vlerësuar me seriozitet ato. Fakti që numri i ankesave pranë Këshillit të Ankesave që nga krijimi i tij në vitin 2016 ka pasur një rritje progresive nga viti në vit tregon për rritjen e besimit tek Autoriteti në funksion të interesit publik në transmetimet audiovizive. 
9. Të vijojë të kërkojë marrjen e hapave konkretë e të shpejtë në lidhje me zgjidhjen e problemit të mungesës se interpretëve/përkthyesve për transmetimin me gjuhën e shenjave duke theksuar që zgjidhja e kësaj çështjeje është një detyrim që garanton të drejtën e informimit dhe mjaft e ndjeshme për “komunitetin me nevoja të veçanta shqisore”. 
10. Të punojë për rritjen e transparencës, përgjegjshmërisë dhe efikasitetit si rregullator nëpërmjet zbatimit të proceseve dhe procedurave që janë të hapura e të kontrollueshme, si dhe duke lehtësuar barrën burokratike për subjektet që Autoriteti licencon/autorizon.
11. Të vijojë të luajë një rol proaktiv në bashkëpunimin me aktorët dhe faktorët përkatës për të bërë të mundur forcimin dhe mbrojtjen e të drejtave të punës dhe sociale të gazetarëve si një çështje që ka ndikim të drejtpërdrejtë në lirinë e medies dhe kërkesë e përsëritur në raportprogreset e KE-së. 
12. Të analizojë me përgjegjësi raportet ndërkombëtare, të cilat lidhen me lirinë e medieve në Shqipëri, dhe të trajtojë me seriozitet problematikat që kanë të bëjnë me aktivitetin e Autoritetit. 
13. Të jetë më proaktive në rastet e dhunimit verbal ose fizik në krye të detyrës të gazetarëve, si dhe në çdo rast që cenohet integriteti moral ose fizik i gazetarëve. 
14. Të monitorojë intensivisht dhe në vijimësi veprimtarinë e RTSH-së për përmbushjen e detyrimeve të tij si televizioni publik kombëtar dhe si një institucion që financohet me taksat e publikut shqiptar.



Miratuar në datën 23.5.2022.

